**UZORNE HRVATSKE SEOSKE ŽENE**

Opis projekta

**IZBOR NAJUZORNIJE HRVATSKE SEOSKE ŽENE**

Projektom pod nazivom „Izbor najuzornije hrvatske seoske žene“ želi se pripomoći promociji, vrijednosti te važnosti žene na selu i gospodarstvu s ciljem afirmacije i podizanja kvalitete življenja na hrvatskom selu, sačuvati obitelj i kulturnu baštinu nasuprot starenju i odumiranju sela. Kroz ovaj projekt Udruga posredno utječe na poticaj razvoja ruralnih sredina; svaka od kandidatkinja koja sudjeluje u izboru predstavlja kraj iz kojeg dolazi (općinu i županiju) kroz ono što ona radi i kroz način na koji ona doprinosi njegovom napretku.  
Udruga „Uzorne hrvatske seoske žene“ je osnovana 2002.g uz napomenu da se Izbor „Najuzornije seoske žene“ 2000.g i 2001.g provodio u Zagrebačkoj županiji, a nakon toga se proširio na područje čitave Hrvatske.  
 Začetnik ideje i projekta Izbora „Najuzornije hrvatske seoske žene“ je mr.sc. Josip Kraljičković (pročelnik Upravnog odjela za fondove Europske unije, regionalne i međunarodne suradnje) iz Zagrebačke županije, pa tako slobodno možemo reći da je upravo Zagrebačka županija „kolijevka“ naše Udruge.  
  
Ovaj projekt se provodi već 17. godinu za redom i svaki puta se održava u drugoj županiji tj. u županiji iz koje je prošlogodišnja pobjednica.Ove godine će to biti 15.10.2016.g. u Požeško –slavonskoj županiji, u Kutjevu, jer je prošlogodišnja pobjednica Marija Ribičić upravo otud.

Pripreme za izbor Najuzornije hrvatske seoske žene uključuju, između ostalog, posjećivanje kandidatkinja u njihovim domovima, kako bi se sama kandidatkinja bolje upoznala i procijenila njena vrijednost kroz pogled obitelji, gospodarstva i sredine iz koje dolazi, gdje dobiva određeni broj bodova. Završetak provedbe programa se manifestira u obliku Izbora „Najuzornije hrvatske seoske žene“ na kojem se svaka kandidatkinja osobno predstavlja pred žirijem i prisutnom publikom, nakon čega se na osnovu bodova koje je dodijelio žiri proglašava Nauzornija hrvatska seoska žena,Prva i Druga pratilja. Cijeli tijek događanja je medijski popraćen novinama, radijskim programima te izravnim televizijskim i radijskim prijenosima.

Svim kandidatkinjama za sudjelovanje na izboru i osvojene naslove dijele se priznanja , diplome i pokloni. Izložbeni stolovi uređeni od strane kandidatkinja promiču bogatstvo kulturne, tradicijske i gospodarske raznolikosti krajeva iz kojih dolaze. Na stolovima se nalaze tradicijska jela, proizvodi njihovih gospodarstava te predmeti njihovih kulturnih aktivnosti i hobija, dok same kandidatkinje, odjevene u narodne nošnje svoj kraj predstavljaju i u tradicijskom pogledu.

Ustrojstvo navedenog projekta, način provođenja i njegova sadržajnost ostvaruju svoj stvarni cilj: promoviranje raznolikosti života na selu, podizanje kvalitete života na selu i očuvanje obitelji te kulturne baštine.  
  
**OPIS AKTIVNOSTI**

Objaviti natječaj za prijavu natjecateljica. Razraditi strategiju i plan izbora koji se održava u mjestu i županiji iz koje dolazi Najuzornija hrvatska seoska žena. Obići sve natjecateljice na njihovim gospodarstvima diljem Republike Hrvatske. Osmisliti promotivni materijal za izbor Najuzornije hrvatske seoske žene, te isti dati u tisak. Napraviti grafičku pripremu za izradu biltena koji sadržava životopise kandidatkinja, fotografije i sl. Izraditi hodogram i tijek programa, obavijestiti medije o navedenom projektu. Pripremiti video film koji je snimljen na gospodarstvu natjecateljice, a isti se prezentira na sam dan izbora Najuzornije hrvatske seoske žene. Organizirati pratnju natjecateljicama i osmisliti zabavni dio programa. Pronaći sponzore u svrhu darivanja natjecateljica. Osigurati plakete, priznanja i poklone za sve natjecateljice. Osigurati voditelja-voditeljicu koji je upoznat s ciljem, svrhom i porukom ovog projekta. Pripremiti kvalitetno ozvučenje, osigurati prostor u kojem će se odvijati izbor Najuzornije hrvatske seoske žene.

Samim projektom je pomognuto mnogim ženama tako što su postale uvaženije i prepoznatljivije, a samim tim i njihovi proizvodi traženiji.Kroz bogatsvo narodnih nošnji i raznih rukotvorina iz svih krajeva RH uspjevamo dočarati da su one istinske čuvarice kulturne baštine,običaja, tradicije... jednom riječju; našeg identiteta.Istaknuta je uloga žene u ostvarenju svih navedenih ciljeva, kroz njenu ulogu majke, supruge, članice ili vlasnice obiteljskog poljoprivrednog gospodarstva. Žene kao osobe koja je jednako uspješna u obiteljskom, ali i u društvenom, kulturnom ili političkom životu zajednice. Kroz ovaj projekt afirmira se život na selu, ističu se vrijednosti hrvatskih seoskih krajeva, prezentira se ponuda Obiteljskih poljoprivrednih gospodarstava koji na određeni način žele i nastoje biti konkurentni i svoje proizvode nude kroz jedan novi turističko-menadžerski duh obogaćen novim zahtjevima tržišta i samih potrošača.  
  
Želimo prikazati ravnopravni položaj žene u društvu, njenu ulogu u obitelji, njeno znanje u gospodarskom, turističkom i menadžerskom smislu, njeno sudjelovanje u kreiranju političkog života zajednice jer žena je ta koja čuva prošlost i na mlađe generacije prenosi tradiciju, ona je ta koja sa puno energije živi sadašnjost i koja sa puno pažnje planira budućnost.  
  
**CILJ**

Cilj projekta je očuvanje kulturne baštine kroz raznoliku etno i gastro ponudu kroz koju su zastupljeni različiti krajevi Hrvatske, te se na taj način želi na jednom mjestu pokazati bogatstvo kulture, folklora, običaja i tradicije naše Domovine. Uz to, želja organizatora je istaći ulogu žene u ostvarenju svih navedenih ciljeva, kroz njenu ulogu majke, supruge, članice ili vlasnice obiteljskog poljoprivrednog gospodarstva.Cilj nam je okupljanje i organiziranje članica-uzornih i kreativnih seoskih žena, radi unapređivanja položaja žene u ruralnom prostoru razmjene iskustava, znanja i vještina te pružanje stručne pomoći svojim članicama za što uspješniju afirmaciju žena na selu u cilju podizanja kvalitete života na selu, očuvanju obitelji i kulturne baštine, održavanja i stvaranja i promicanje života na selu.  
  
Poglavito seoskim ženama,njihovim obiteljima i OPG-ima kojima su često puta i same žene nositeljice,ali i cijelom našem društvu.   
U ovom projektu kao kandidatkinje i natjecateljice sudjeluju seoske žene, ali kroz sam projekt nastoji se prikazati rad, djelovanje i proizvodi svakog pojedinog gospodarstva čije su članice same natjecateljice, tako da možemo reći da su ciljne skupine obiteljska poljoprivredna gospodarstva koja prezentiraju svoje proizvode, ali i veliki broj šire javnosti koje se nastoji informirati o samom projektu kako bi posjećenost bila što bolja jer je cilj sve to prikazati što većem broju ljudi, te na taj način omogućiti što bolju promociju ruralnih krajeva Hrvatske i na određeni način obogatiti turističku ponudu u kraju u kojem se provodi projekt.